# **DECIZIA ETAPEI DE ÎNCADRARE**

## DRAFT

Ca urmare a solicitării de emitere a acordului de mediu adresate de **COMUNA CRASNA,** cu sediul în județul Sălaj, com. Crasna, satul Crasna, nr. 13, pentru proiectul, înregistrată la APM Salaj cu nr. 8806/05.12.2022, în baza:

* **Legii nr. 292/2018** privind evaluarea impactului anumitor proiecte publice si private asupra mediului, și a
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei si faunei sǎlbatice, aprobată cu modificǎri si completǎri prin **Legea nr. 49/2011**, cu modificările si completările ulterioare, autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 16.11.2023, că proiectul:

**„*RETEHNOLOGIZARE ȘI EXTINDERE STAȚIE DE EPURARE ÎN LOCALITATEA CRASNA, JUDETUL SĂLAJ*”*,***

propus a fi amplasat în județul Sălaj, com. Crasna, satul Crasna, nr. 1651,

***nu se supune evaluării impactului asupra mediului și***

***nu se supune evaluării impactului asupra corpurilor de apă.***

Justificarea prezentei decizii:

**I. Motivele pe baza cărora s-a stabilit necesitatea neefectuării *evaluării impactului asupra mediului* sunt următoarele:**

**a).** Proiectul intră sub incidenţa Legii nr. 292/2018 privind evaluarea impactului anumitor proiecte publice si private asupra mediului, fiind încadrat în **anexa nr. 2, la pct. 10 lit. a) și pct. 13 lit. a)**;

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză în urma transmiterii punctelor de vedere;

- prezenta solicitare a fost mediatizată prin publicare anunţ în ziarul Magazin Sălăjean și Monitorul de Sălaj, afişare și înregistrare anunţ la sediul Primăriei Comunei Crasna, precum și la sediul și pe pagina de internet a APM Sălaj, iar proiectul de Decizie etapă de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării și caracteristicilor impactului potenţial, s-a stabilit că realizarea acestuia nu va avea un impact semnificativ asupra calităţii factorilor de mediu;

**b) Caracteristicile proiectului:**

***b1) dimensiunea si concepţia întregului proiect:***

Prin proiect se propun următoarele:

**Retehnologizarea și extinderea stației de epurare în localitatea Crasna, județul Sălaj,** în perimetrul actual al stației de epurare, amplasată în afara zonei inundabile a cursului de apă r. Crasna, la debitul maxim cu probabilitatea de depășire de 1% și delimitat prin coordonatele topografice Stereo 70:

|  |  |  |  |
| --- | --- | --- | --- |
| **Nr. punct** | **Obiectiv** | **Coordonate topografice în sistem Stereo 70** | |
| X(E) | Y(N) |
| C1 | Stație de epurare nouă, după retehnologizare și extindere, loc. Crasna | 339361.45 | 632369.08 |
| C2 | 339371.76 | 632396.43 |
| C3 | 339403.41 | 632384.91 |
| C4 | 339469.11 | 632360.43 |
| C5 | 339459.15 | 632333.37 |
| C6 | 339393.07 | 632357.4 |

Stația propusă este pentru colectarea și epurarea apelor uzate brute, cu debitele caracteristice: Qu zi max.= 1200 m3/zi (**13,89** l/s), Qu zi med.= 895,78 m3/zi (10,36 l/s), Qor.max.= 101,7 mc/h),

**compusă din:**

* **treaptă mecanică**:

1.1-***treaptă de pre-epurare mecanică grosieră***, cu amplasare într-o clădire închisă, prevăzută a fi realizată din panouri metalice, având dimensiunile: (6x3x3)m, încălzită electric și cu următoarele instalații componente:

- grătar mecanic automat ;

- grătar rar acționat manual;

- cămin by-pass pentru situații excepționale, prevăzut cu debitmetru Parshall cu sensor ultrasonic;

1.2-***stație de pompare intrare ape uzate menajere brute***, prevăzută a fi realizată în locului bazinului de omogenizare al stației vechi care se retehnologizează, având dimensiunile: Ø=5 m și H=5 m, cu racord la colectorul de intrare a apelor uzate menajere care se va transforma în *cameră de aspirație pompe*, cu următoarele dotări:

- (1+1R) pompe submersibile de intrare pentru ape uzate brute, Qi =30 l/s, H=6 m, P = 4,9kW, Pabs=4 kW, fiecare;

- macara mobilă pentru transportul/mutarea pompelor submersibile;

-indicator de nivel în camera de aspirație, cu afișaj prin sistemul SCADA al stației de epurare;

-dispozitiv de alarmă pentru nivelurile apelor uzate menajere (*minim, maxim* *de funcționare*, *maxim de avarie*), înregistrate în *cameră de aspirație*;

1.3 -***treaptă de pre-epurare mecanică fină****,* cu 2 unități compacte automatizate, legate în paralel, , prevăzută a fi amplasată într-o clădire închisă, realizată din panouri metalice, având dimensiunile: (16x11,6x5)m, încălzită electric având dimensiunile: (6x3x3)m, încălzită electric și prevăzute a fi realizate cu următoarele instalații componente:

- unitate de sitare, cu diametrul perforațiilor/ochiurilor sitei Ø 6 mm, pentru separarea materiilor în suspensie, dotat cu unitate de transport și compactare depuneri sită, zonă deshidratare solide (35÷45%) și sistem de spălare cu apă tehnologică inclus pentru site având puterea motorului P = 1,1 kW;

- separator de grăsimi, dotat cu scraper lateral, având puterea motorului P = 0,12 kW;

- deznisipator, cu un grad de separare nisip de 90%, dotat cu: zonă pentru depozit sediment și conveior inclus, cu puterea motorului conveior P=0,55 kW; extractor înclinat pentru nămol/sediment inclus, cu puterea motorului pentru extractor P =0,55 kW; suflantă și sistem de aerare inclus.

Reținerile de nămol, nisip, sediment vor fi extrase și evacuate prin transportoare cu șnec închise, echipate cu sistem de spălare cu apă tehnologică, de serviciu.

1.4 –***stație de pompare apă tehnologică****,* prevăzută prin proiect, pentru spălarea echipamentelor/utilajelor de epurare (unitate de sitare, transportoare cu snec) se va asigura de la stația de pompare apă epurată finală, cu bazin de stocare apă tehnologică și echipată cu un grup hidrofor (Qi= 6 m3/h, Hp=60 mCA) ;

1.5 –***stație de pompare ieșire stație de epurare****,* prevăzută prin proiect, pentru evacuarea apelor uzate epurate în emisarul *r. Crasna, aval de Acumularea Vârșolț*, *pe traseul rețelei de canalizare existente a stației vechi*, echipată cu următoarele dotări:

- camera de aspirație a pompelor (Ø 3m, H=3,5m) ;

- (1+1R) pompe submersibile pentru evacuarea apelor uzate epurate, Qi =30 l/s, H=15 m, P = 9 kW, Pabs=7,5 kW, fiecare;

- macara mobilă pentru transportul/mutarea pompelor submersibile;

-indicator de nivel în camera de aspirație a pompelor cu afișaj prin sistemul SCADA al stației de epurare;

-dispozitiv de alarmă pentru nivelurile apelor uzate menajere (*minim, maxim* *de funcționare*, *maxim de avarie*), înregistrate în *cameră de aspirație*;

Stația de pompare ieșire stație de epurare, în caz de avarie, primește și apele uzate neepurate prin conducta de by-pass, prevăzută pentru situații excepționale.

* **treaptă biologică**:

2.1 –***bazin defosforizare biologică****,* cu o singură unitate și cu funcționare în condiții anaerobe, având dimensiunile: (4x8x5)m, V=160 m3, pentru eliminarea fosforului din apele uzate menajere, preepurate mecanic, având rol și de cămin de distribuție pentru cele 2 bazine biologice combinate, legate în paralel. Pe conducta de legătură dintre preepurarea mecanică și amonte de bazinul de defosforizare biologică, se va injecta clorură ferică (40% soluție FeCl3), pentru eliminarea /precipitarea fosforului pe cale chimică. Din bazinul de defosforizare (căminul de distribuție), efluentul va fi repartizat gravitațional și în mod egal, spre cele 2 bazine biologice și de aerare legate în paralel prin intermediul a 2 deversoare prevăzute cu stăvilare. Bazinul dedefosforizare biologică se va echipa cu următoarele instalații și dotări:

-1 buc. mixer submersibil, prevăzută cu electropompă ( P= 2,3 kW, Pabs=2 kW);

- un recipient cu soluție de clorură ferică, V=3 mc;

- (1+1R) buc. pompe de dozare a soluție de clorură ferică cu puterea P= 0,02 kW;

-1 buc. macara manuală;

-2 deversoare prevăzute cu stăvilare;

2.2 –***bazine biologice:*** se vor realiza *2 buc. bazine combinate, circulare, legate în paralel*, cu Vutil=712,5 m3, pentru epurarea încărcărilor din influent dar și a încărcărilor interne, provenite din procesarea nămolului. Fiecare bazin combinat (2 buc.), va cuprinde câte:

* **un bazin circular exterior** (Øext.=17m), pentru asigurarea proceselor nitrificare-denitrificare
* **un bazin circular interior** (Øint.=8,6m), cu rol de decantor secundar.

***Bazine circulare exteriore*** (2 buc., Φ=17m, H=5m) vor fi aerate intermitent pentru realizarea proceselor de *nitrificare* (oxidarea NH3/NH4+ la NO2-/NO3-) respectiv fără aerare pentru realizarea proceselor de *denitrificare* (reducerea NO2-/NO3- la azot gazos cu eliminarea acestuia în atmosferă) în cadrul aceluiași bazin.

Aerarea bazinului exterior pentru faza nitrificare se va realiza prin intermediul difuzorilor disc cu membrană elastomer pentru distribuția cu bule fine și uniforme pe suprafața bazinului (216 buc.) iar debitul de aer necesar, se va asigura de la un număr de 3 grupuri de suflante (2A+1R) cu funcționare automatizată, montate într-o clădire separată, cu structură metalică ușoară.Concentrația de oxigen prestabilit pentru procesul de nitrificare în bazinul circular exterior va fi 2,5÷3%O2 dizolvat și va fi monitorizat prin serzor de oxigen.

În absența oxigenului dizolvat se va realiza faza denitrificării apei uzate în prezenta microorganismelor (bacteriilor denitrificatoare), având loc reducerea azotaților/azotiților la azot gazos, cu eliminarea acestuia în atmosferă. Terminarea fazei denitrificării apei uzate din bazin va fi semnalată de o sondă destinată pentru măsurarea potențialului redox (senzori de NH4-N si NO3-N). După finalizarea fazei, se reîncepe un nou proces de de nitrificare-denitrificare.

Cantitatea de nămol activ din bazinul **circular** exterior va fi controlată de o sondă ce va măsura concentrația de solide în suspensie iar nămolul activ în exces se va elimina cu ajutorul pompelor de nămol. Pentru a asigura o mișcare continuă a apei uzate în bazinele circulare exteriore se va monta un mixer cu turație mică (Φ elice = 600 mm, NTurație =461 rot/min, P=7,5kW), astfel floculele de nămol activ nu vor fi distruse. Deversarea apelor uzate din bazinul circular exterior în bazinul circular interior (decantor secundar) se va realiza prin prag deversor și o stavilă de perete.

2.3.- ***Bazine circulare interioare*** (2 buc., Φ=8m, H=4 m, Qmax apă=102 m3/h), cu rol de *decantoare secundare* pentru depunerea nămolului activ din apa epurată care se va echipa cu următoarele instalații și dotări:

- pod raclor radial (1 buc./decantor secundar, L=8 m, P=0,37kW), pentru dirijarea nămolului depus spre bașa decantorului;

- canal perimetral cu lame dințate pentru deversarea apei epurate;

- lamă deflectoare de spumă;

Nămolul cu densitate mai mare decât a apei din bazinele circulare interioare se va sedimenta și se va racla în bașa centrală de colectare a nămolului cu ajutorul podurilor racloare radiale, de unde se va scurge gravitațional spre stația de pompare nămol activat recirculat și în exces. Se va monitoriza printr-un senzor, turbiditatea apei.

Apa epurată decantată se deversează într-un canal perimetral cu ajutorul lamelor deversante dințate din oțel inox AISI 304 și se va scurge gravitațional spre căminul de apă tehnologică.

Spuma sau materiile flotante de la suprafața apei sunt reținute în bazin de o lamă deflectoare de spumă, din oțel inox AISI 304 montată perimetral. Spuma este raclată de către un raclor de suprafață care o dirijează către un jgheab colector de spumă din oțel inox AISI 304. Spuma va curge gravitațional către stația de pompare de recirculare.

Fiecare decantor poate fi izolat prin acționare manuală a vanelor situate în amonte de acesta.

2.4. - **Stația de pompare nămol** se va amplasa într-o construcție din beton armat (4,2X3,4X5)m, poziționată între cele 2 bazine combinate și va cuprinde:

- (1A+1R) buc. pompe de recirculare nămol activ, având caracteristicile: Q=120mc/h, p=0,3bar, P=3,7kW, pentru recircularea parțială a nămolului amonte de bazinele de aerare (bazinele de circulare exterioare);

- un debitmetru electromagnetic montat pe conducta de refulare DN100mm, ce va monitoriza debitul de nămol recirculat.

- (1A+1R) buc. pompe de nămol în exces, având caracteristicile: Q=10mc/h, p=1,4bar, P=2,8kW, H=14 mCA, DN65mm, pentru îndepărtarea parțială din decantoare secundare a nămolului în exces la bazinul tampon de stocare nămol;

- un debitmetru electromagnetic montat pe conducta de refulare DN65mm, ce va monitoriza debitul de nămol în exces;

- 2 buc. stăvilare (400 X 400)mm, pentru controlul cantității de nămol care va fi îndepărtată din decantoarele secundare;

Nămolul activ, rezultat în urma procesului de decantare, va fi pompat, parțial ca nămol de recirculare, amonte de bazinele de aerare și parțial ca nămol în exces, în bazinul de stocare nămol.

2.5.- **Stația de suflante** se va amplasa într-o construcție (8,2 x 4,2 X 5)m și va asigura aer sub presiune pentru aerarea zonelor de oxidare a substanțe organice și de nitrificare prin (2A+1R)buc. suflante cu lobi și rotoare profilate cu convertizor, automatizate pe baza măsurării concentrației oxigenului dizolvat, având următoarele caracteristici: Qmax=12,3mc/min, pmax=600 mbar, P=22 kW, Pk=16,8 kW. Toată tubulatura de transport aer de la suflante și până la bazinele biologice va fi din oțel inoxidabil AISI 304, echipată cu contor de presiune. Suflantele vor fi prevăzute cu convertizor de frecvență astfel încât debitul de aer furnizat să poată fi reglat în funcție de cerința de oxigen din bazin, cel puțin 2 mgO2/l.

2.6.- **Măsură debit efluent și prelevare probe**

Pentru monitorizarea debitului de apă uzată epurat/efluent din stația de epurare, aval de decantoarele secundare se va prevedea un canal Parshall de măsurare debit cu o capacitate hidraulică maximă de măsură de 196,56 mc/h. De asemenea pe by-passul stației de epurare se va monta încă un canal de măsură cu aceleași caracteristici. În canalul amonte canalului de măsura debit se va prevedea și un prelevator automat de probe.

* **Tratarea nămolului**

Treapta de tratare a nămolului cuprinde:

* Bazin tampon nămol în exces;
* Instalație dozare polimeri;
* Instalație de deshidratare nămol;
* Pat de humificare nămol în exces;

3.1.- **Bazin tampon nămol în exces** se va

Nămolul în exces din treapta biologică, sedimentat în decantoarele secundare, se va elimina prin pompare în bazinul tampon de nămol existent cu volumul V=50 m3, construcție circulară din beton având caracteristicile Ø=4m, H=4m și echipat cu un mixer submersibil ( P=1,2 kW, cu sistem de glisare, diametru elice =191 mm, n= 1382 rot/min) pentru omogenizare. Bazinul tampon de nămol în exces este prevăzut cu:

- un preaplin pentru evacuarea surplusului de nămol în stația de pompare intrare nămol, ce permite și o preîngroșare statică a nămolului în exces;

- o pompă submersibilă (P=1,4 kW, Q= 8 mc/h, p=0,8 bar, DN65mm) pentru transferul nămolului pe patul de humificare nămol în exces, în perioadele când instalația de deshidratare nămol nu funcționează.

3.2.- **Instalație dozare polimeri**

Instalația de preparare și dozare a polimerilor (Q =200 l/h) se va monta în unitatea de tratare a nămolului și va folosi polimeri în stare granulară sau lichidă și va fi alcătuită din:

- un rezervor de prepararea a soluției de polielectrolit (cp=0,1÷0,5 %);

- un amestecător (P=1,8kW, diametru D=800 mm, H=1500 mm;

- o pompă de dozare cu flexirotor și convertizor de frecvență (p=4 bari, P=3,37kW) ;

- un debitmetru montat pe conducta de refulare al pompei dozatoare.

3.3.- **Instalație deshidratare nămol (unitate de deshidratare mecanică)**

Pentrudeshidratarea nămolului se prevede o clădire separată de tratare a nomolului, cu următoarele instalații și utilaje de prelucrare:

- pompă de nămol cu șurub (Q= 1÷10 mc/h, P=2,2kW, H=30 mCA);

- instalația de preparare și dozare a polimerilor (Q =200 l/h) ;

- instalație hidrofor pentru asigurarea apei de spălare (Qmax. =5 mc/h, H=60 mCA);

- compresor de aer (Qmin. =4 mc/h, p=6 bari);

- 1 buc. filtru presă cu tambur rotativ și filtru presă cu bandă de filtrare acționată pneumatic;

- bandă transportoare (L=3 m) ;

- container nămol deshidratat (V=10 mc).

Nămolul care urmează să fie deshidratat, după floculare este pompat în tamburul rotativ de îngroșare nămol, cu îndepărtarea majorității apei prin fantele tamburului, iar nămolul se va descărca cu repartizare uniformă pe banda de presare-filtrare. Procesul de deshidratare avansată aferent benzii de filtrare se va automatiza, va fi acționată pneumatic și va avea următoarele caracteristici:

- nămol prelucrat Q=5÷10 mc/h;

- lățimea benzii de filtrare l=1000mm;

- concentrația de substanță uscată a nămolului deshidratat 18% s.u. ;

- puterea instalată P=5,6 kW;

- consum apă de spălare stație de filtrare Q=4 mc/h, presiune p=4 bari ;

- consum polimeri pentru floculare nămol 2÷8 kg/t s.u.

3.4.- **Pat de humificare nămol în exces**, care se va utiliza numai în caz de defecțiuni și va avea următoarele caracteristici tehnice:

-pat de humificare nămol impermeabilizat, cu dimensiunile constructive (6,3 x 4,3 x 1,5)m și cu sistem de drenaj pentru transportul apei drenate spre stația de pompare intrare stație.

* **Alte dotări propuse**

4.1.- Post de transformare nou 20/0,4 kV (cel putin 150 kWA) nou;

4.2.- Generator electric, în caz de avarii la furnizarea energiei electrice;

4.3.- Conducte și canale de incintă, care vor cuprinde: rețeaua de distribuție apă potabilă, rețeaua de canalizare menajeră, sistemul de alimentare cu energie electrică exterioară și interioară, sistem de aer condiționat;

4.4.- Clădire administrativă, dimensiuni (11 x 9,1 x 2,7)m, care va cuprinde: dispecerat, laborator analize, vestiar-bucătărie, grup sanitare -2 buc., hol;

4.5.- Drumuri pentru trafic greu, alei pietonale, platforme betonate în incintă;

4.6.- Împrejmuire teren destinat stației de epurare și porți de acces ;

**~ Evacuarea apelor uzate epurate**

Apele uzate, după procesul de epurare, sunt evacuate prin pompare în emisarul r. Crasna, aval Acumulare Vârșolț, mal stâng, prin conductă de refulare PVC cu Dn 160÷225 mm și L= 5910 m. Coordonatele topografice în sistem STEREO 1970 ale punctului de evacuare în r. Crasna, aval Acumulare Vârșolț: X(N)=635018.320; Y(E)=341791.847; Z= 230.627.

Apele uzate epurate, la evacuare în emisar (r. Crasna), vor avea următoarele limite maxime de încărcare cu poluanţi:

|  |  |  |
| --- | --- | --- |
| *Categoria apei* | *Indicatori de calitate* | *valori maxime admise* |
| Ape uzate menajere epurate | 1. pH | 6,5÷8,5 unit.pH |
| 2. materii în suspensie | 60 mg/l |
| 3. CBO5 | 25 mg O2/l |
| 4. CCO-Cr | 125 mg O2/l |
| 5. reziduu filtrat la 105oC | 2000 mg/l |
| 6. substanțe extractibile cu solvenți organici | 20 mg/l |
| 7. azot amoniacal | 3 mg/l |
| 8. detergenți sintetici | 0,5 mg/l |

**Dotări și construcții prevăzute non-proces-**Suplimentar unitatilor de proces care alcatuiesc linia apei și a nămolului, stația de epurare include si următoarele unități non-proces:

1. **Post de transformare** (alimentare cu energie electrică)**-**Lucrările propuse prin prezentul proiect cuprind proiectarea și execuția unui nou post de transformare 20/0,4 kV (cel putin 150kWA), precum și a bransamentului de 20 kV amplasat la limita incintei stației de epurare.
2. **Generator electric-** Pentru alimentarea consumatorilor vitali in cazul întreruperii rețelei de alimentare cu energie electrică antreprenorul va calcula, procura și monta un generator diesel în carcasă insonorizată cu AAR (anclansarea automată a rezervei) amplasat pe o platformă de beton, împrejmuită și cu acces restricționat.
3. **Conducte și canale de incintă**-prin proiect s-au prevăzut toate conductele/canalele de legătură între unitățile de proces nou implementate.
4. **Cămine în incintă**-prin proiect s-au prevăzut toate căminele de vizitare, schimbare de direcție și de vane necesare conductelor și vanelor din incinta.

**e. Clădire administrativă** clădire administrativă cu dimensiunile 9,10 m (B) x 11,0 m (L) x 2,70 m (H). Aceasta va asigura următoarele spatii lucrative: camera dispecer; laborator; vestiar-buc ; grup sanitar-2buc, hol .

Clădirea va fi prevăzuta cu încalzire electrica, alimentare cu apă potabilă, canalizare, iluminat interior și exterior și sistem de aer conditionat.

1. **Drumuri, alei, platforme în incintă**
2. **Împrejmuire și porți acces-**prin proiect s-a prevăzut împrejmuirea și porțile de acces necesare împiedicării accesului neautorizat în stația de epurare.
3. **Rețele electrice exterioare**

Lucrările electrice aferente rețelelor electrice exterioare propuse prin proiect prevăd următoarele:

-Proiectarea și execuția cablajului electric exterior (pozat în șant protejat în tub riflat inclusiv cămine de tragere);

-Proiectarea și execuția instalației electrice de împământare aferentă noilor obiecte și echipamente;

-Proiectarea și execuția instalației de paratrăsnet;

-Proiectarea și execuția instalației de iluminat exterior.

-Proiectare și execuție instalție electrică curenți slabi (monitorizare video)

**h. Rețele și utilități de incintă**

***Rețeaua de distribuție apă potabilă -***Următoarele unități de proces vor fi alimentate cu apă potabilă:unitati de preparare solutii reactivi ***și*** clădire administrativă;

***Reteaua de distributie apa de serviciu -***se va executa o rețea pentru apa de serviciu (apa epurată) pentru următoarele unități de proces:statie de pompare intrare; ***u***nități compacte de degroșare; ***d***eshidratare namol;

**k. Reteaua de colectare supernatant-**Prin proiect se va asigura colectarea apei de nămol (supernatantului) de la următoarele unități de proces:deshidratare nămol; **p**at de humificare nămol**;** bazin de nămol în exces.

**l. Rețeaua de canalizare apă uzată menajeră –**se va asigura conectarea la rețeaua de canalizare ape uzate a clădirii administrative;

**b2)** ***cumularea cu alte proiecte existente și/sau aprobate:*** lucrările necesare realizării proiectului nu se suprapun cu alte proiecte existente sau planificate în zonă.

**b3)*utilizarea resurselor naturale, în special a solului, a terenurilor, a apei si a biodiversităţii***:

La realizarea proiectului se vor utiliza următoarele resurse naturale: sol vegetal, nisipuri, pământ, balast, piatră spartă.

Aprovizionarea se va realiza treptat, evitându-se astfel stocarea de materii prime pe termen lung. Pentru utilaje și mașinile de transport se va utiliza motorină ce va fi asigurată de la stațiile de distribuție din zonă;

**b4)** ***cantitatea si tipurile de deşeuri generate/gestionate:*** Gestionarea deșeurilor, atât pe timpul execuției cât si în perioada de funcționare se va realiza conform prevederilor OUG nr. 92/2021, privind regimul deșeurilor, aprobata prin Legea nr. 17/2023.

În perioada de execuţie a proiectului si după realizarea proiectului vor rezulta deşeuri care, vor fi colectate selectiv si se vor valorifica/elimina numai prin operatori economici autorizați.

**b5)** ***poluarea si alte efecte negative:*** se vor respecta limitele prevăzute de normele în vigoare. *Având în vedere că titularul proiectului a prevăzut măsuri si condiții pentru limitarea emisiilor în aer, apă precum si gestionarea corespunzătoare a deșeurilor rezultate, realizarea proiectului va conduce la efecte negative nesemnificative atât pe durata proiectului, cât și după realizarea lui.*

***Măsuri generale pentru protecția factorilor de mediu:***

* respectarea întocmai a tehnologiei de execuție;
* respectarea limitei amplasamentului, a proiectului din documentaţiile avizate;
* alimentarea cu carburanţi, întreţinerea si repararea utilajelor, mijloacelor de transport utilizate se va efectua la unități specializate și amenajate în acest scop;
* în perimetrul de lucru nu vor fi depozitate carburanți, lubrifianţi, deşeuri sau alte materiale periculoase, inflamabile sau nocive;
* personalul care lucrează în executarea lucrărilor va fi instruit și din normele de protecţie a mediului;
* încadrarea emisiilor de poluanți în atmosferă de la mijloacelele de transport în limitele maxime admise;
* monitorizarea mediului în conformitate cu legislația în vigoare;

***Măsuri pentru protecția factorului de mediu aer:***

* folosirea de utilaje moderne, dotate cu motoare ale căror emisii să respecte prevederile legislaţiei în vigoare;
* reducerea vitezei de circulaţie pe drumurile publice a vehiculelor grele pentru transportul echipamentelor şi a materialelor;
* verificarea vehiculelor care transportă materiale, pentru evitarea răspândirii acestora în afara arealului de construcţie;
* diminuarea la minimum a înălţimii de descărcare a materialelor care pot genera emisii de particule;
* curăţarea roţilor vehiculelor la ieşirea din şantier pe drumurile publice;
* oprirea motoarelor utilajelor în perioadele în care nu sunt implicate în activitate;
* se recomandă stocarea materialelor în grămezi cât mai compacte (raport suprafața/volum cât mai mic);
* deșeurile vor fi evacuate cât mai repede de pe amplasament;
* lucrările cu potențial ridicat de generare a prafului (compactare, manipulări de materiale pulverulente) se vor evita a se realiza în zilele cu vânt puternic. Se vor programa lucrările în funcție de prognoza meteo;
* autovehiculele și utilajele folosite pentru executarea lucrărilor vor respecta condițiile impuse prin verificări tehnice periodice;
* întreținerea curățeniei la locurile de muncă pentru prevenirea formării de pulberi;

***Măsuri pentru protecția factorului de mediu sol si subsol:***

* dimensionarea lucrărilor la suprafața strict necesară;
* delimitarea strictă a culoarului de lucru;
* colectarea selectivă şi depozitarea temporară a deşeurilor generate pe amplasament, în interiorul perimetrului de lucru, în zone special amenajate în cadrul şantierului;
* asigurarea stării tehnice corespunzătoare a utilajelor folosite atât pentru evitarea scurgerilor de carburanți și lubrifianți cât și pentru minimizarea emisiilor în aerul atmosferic;
* în cazul producerii de scurgerile de ulei/combustibil/alte produse chimice se va acționa imediat cu mijloace absorbante. Dacă este cazul se va curăţa zona afectată, iar pământul contaminat va fi excavat şi preluat pentru depozitare, tratare sau eliminare de către firme autorizate;
* întreţinerea si repararea utilajelor și mijloacelor de transport se va efectua numai la unități specializate în domeniu;
* depozitarea materialelor de construcții sau a materialului excavat se va face în zonă special amenajate pe amplasament;
* alimentarea cu carburanți a mijloacelor de transport se va face de la stații de distribuție carburanți autorizate, iar pentru utilaje alimentarea se va face numai cu respectarea normelor de protecția a mediului;
* antreprenorul trebuie să asigure pe amplasament material absorbant pentru a putea interveni în cel mai scurt timp posibil în cazul în care s-ar produce poluări accidentale;
* protejarea terenurilor învecinate prin interzicerea depozitării materialelor de orice fel;
* se vor utiliza numai drumurile desemnate pentru transport materiale;

***Măsuri pentru protecția factorului de mediu apă de suprafață si subterană:***

* **Prin proiect se prevede retehnologizarea și extinderea stației de epurare în localitatea Crasna, județul Sălaj,** în perimetrul actual al stației de epurare, amplasată în afara zonei inundabile a cursului de apă r. Crasna,
* **-**Pentru monitorizarea debitului de apă uzată epurat/efluent din stația de epurare, aval de decantoarele secundare se va prevedea un canal Parshall de măsurare debit cu o capacitate hidraulică maximă de măsură de 196,56 mc/h. De asemenea pe by-passul stației de epurare se va monta încă un canal de măsură cu aceleași caracteristici. În canalul amonte canalului de măsura debit se va prevedea și un prelevator automat de probe.
* -Apele uzate, după procesul de epurare, sunt evacuate prin pompare în emisarul r. Crasna, aval Acumulare Vârșolț, mal stâng, prin conductă de refulare PVC cu Dn 160÷225 mm și L= 5910 m. Coordonatele topografice în sistem STEREO 1970 ale punctului de evacuare în r. Crasna, aval Acumulare Vârșolț: X(N)=635018.320; Y(E)=341791.847; Z= 230.627.

Apele uzate epurate, la evacuare în emisar (r. Crasna), vor avea următoarele limite maxime de încărcare cu poluanţi:

|  |  |  |
| --- | --- | --- |
| *Categoria apei* | *Indicatori de calitate* | *valori maxime admise* |
| Ape uzate menajere epurate | 1. pH | 6,5÷8,5 unit.pH |
| 2. materii în suspensie | 60 mg/l |
| 3. CBO5 | 25 mg O2/l |
| 4. CCO-Cr | 125 mg O2/l |
| 5. reziduu filtrat la 105oC | 2000 mg/l |
| 6. substanțe extractibile cu solvenți organici | 20 mg/l |
| 7. azot amoniacal | 3 mg/l |
| 8. detergenți sintetici | 0,5 mg/l |

pe durata execuției lucrărilor, se vor avea în vedere următoarele aspecte:

* depozitarea materialelor utilizate în construcţii în spaţii special amenajate;
* manipularea şi utilizarea materialelor de construcţii astfel încât să se evite antrenarea acestora de apele de precipitaţii;
* aplicarea în caz de necesitate, a tuturor măsurilor de prevenire şi combatere a poluării accidentale, conform prevederilor legislaţiei în vigoare;
* dotarea cu material absorbant și intervenția imediată în cazul în care se observă scurgeri, menținerea autovehiculelor într-o bună stare tehnică, staționarea acestora pe platforme betonate;
* se va respecta strict proiectul de execuție aprobat;
* monitorizarea și verificarea periodică a stării tehnice a utilajelor, echipamentelor și a mijloacelor de transport și păstrarea acestora în condiții bune de funcționare;
* utilajele și vehiculele nu se vor spăla pe amplasament;

***Măsuri pentru protecția așezărilor umane:***

* desfăşurarea activităţilor pe timp de zi;
* limitarea vitezei utilajelor de transport a materialelor pentru diminuarea zgomotului;
* dotarea utilajelor cu motoare ecranate acustic;
* verificarea periodică a stării de funcţionare a utilajelor şi echipamentelor de pe amplasament;
* delimitarea și marcarea corespunzătoare a zonelor de lucru unde accesul populației este interzis;
* colectarea și depozitarea zilnică a deșeurilor generate din lucrările de excavare în afara zonelor de acces al populației;
* depozitarea corespunzătoare a materiilor prime și a materialelor utilizate zilnic doar pe amplasamentul lucrărilor pe durata timpului de lucru și transportul acestora pe amplasamentul organizărilor de șantier pe timpul perioadelor nelucrătoare;

În timpul exploatării, verificarea periodică și intervențiile prompte în cazul deteriorării lucrărilor sunt măsurile ce se adoptă.

În vederea prevenirii și reducerii impactului asupra așezărilor umane și obectivelor de interes public **în perioada de funcționare a investiției** vor fi luate următoarele măsuri:

* verificarea stării de funcționare a lucrărilor realizate;
* intervenția rapidă în cadrul constatării unor disfuncționalități la lucrările realizate;

***Măsuri împotriva zgomotului si vibrațiilor:***

* folosirea de utilaje care să nu conducă în funcţionare, la depăşirea nivelului de zgomot şi vibraţii admis de normativele în vigoare;
* impactul direct al zgomotului şi vibraţiilor va fi redus, temporar, pe termen scurt pe perioada de execuţie a proiectului;
* sursele de zgomot și vibrații specifice care se manifestă în timpul execuției lucrării vor dispărea odată cu închiderea șantierului;
* întreținerea și funcționarea la parametrii normali ai mijloacelor de transport, utilajelor de construcție, precum și verificarea periodică a stării de funcționare a acestora, astfel încât să fie atenuat impactul sonor;
* echipamentele fixe producătoare de zgomot trebuie menținute acoperite cu carcase antifonice;
* echipamentele cu funcționare intermitentă trebuie oprite pe durata în care nu sunt utilizate;

***Lucrări de organizare de șantier***:

Lucrările necesare organizării de șantier presupun amenajarea unor suprafețe de teren cu S=200 mp, în vederea unei bune desfășurări a activității de execuție.

Lucrările necesare organizării de șantier nu constituie surse de poluare pentru mediul înconjurător, astfel că impactul asupra mediului se consideră minim, temporar și după realizarea investiției avându-se grijă ca să se redea terenul la starea inițială.

Depozitarea materialelor în șantier se va realiza ordonat, evitându-se deteriorarea și deprecierea lor înainte de punerea în operă. Se va asigura împrejmuirea șantierului precum și păstrarea curățeniei în șantier. Intrarea și ieșirea autocamioanelor cu materiale de pe șantier se va face în condiții de curățenie pentru a nu afecta curățenia drumurilor publice din imediata vecinătate a șantierului.

**b6)** ***riscurile de accidente majore si/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:*** proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase;

**b7)*riscurile pentru sănătatea umană - de ex., din cauza contaminării apei sau a poluării atmosferice:***

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât si pe timpul funcționării construcției.

**c). Amplasarea proiectelor:**

**c1)** ***utilizarea actuală si aprobată a terenurilor:*** conform certificatului de urbanism nr. 47 din 17.07.2023 emis de Primăria Comunei Crasna, imobilul este constituit din teren extravilan proprietate privată a numitei Bogya Erzsebet, înscris în CF nr. 51496 Crasna, nr. cad. 51496, în suprafață de 4.090,00 mp (cu stație de epurare nenotată în CF); acest imobil este în curs de achiziționare conform HCL nr. 58 din 22.06.2023 și teren extravilan (intravilan conform CF) proprietatea Comunei Crasna, înscris în CF nr. 50715 Crasna, nr. cad. 50715, în suprafața de 2.000,00 mp. Imobilul din CF nr. 51496 se afă sub incidența art. 3, alin. (1) din Legea 17/2014. În CF-uri nu sunt notate sarcini.

**c2) *bogăţia, disponibilitatea, calitatea si capacitatea de regenerare relative ale resurselor naturale, inclusiv solul, terenurile, apa si biodiversitatea, din zonă si din subteranul acesteia:*** Resursele naturale, inclusiv solul, terenurile, apa și biodiversitatea din zonă si din subteranul acesteia nu sunt limitate sau nu au disponibilitate redusă în zona analizată, astfel prin realizarea proiectului impactul va fi nesemnificativ asupra utilizării resurselor naturale;

**c3) *capacitatea de absorbţie a mediului natural, acordându-se o atenţie specială următoarelor zone:***

* zone umede, zone riverane, guri ale râurilor: nu este cazul;
* zone costiere si mediul marin: nu este cazul;
* zonele montane si forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei si faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum si a celei privind caracterul si mărimea zonelor de protecţie sanitară si hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională si la nivelul Uniunii Europene si relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje si situri importante din punct de vedere istoric, cultural sau arheologic: nu este cazul;

**d). Tipurile si caracteristicile impactului potenţial:**

d1) importanţa si extinderea spaţială a impactului - de exemplu, zona geografică si dimensiunea populaţiei care poate fi afectată: - punctual pe perioada de execuţie. *Conform criteriilor stabilite la punctul b). și c).* *semnificația/importanța impactului asupra factorilor de mediu va fi minoră, nesemnificativă, iar extinderea spațială a impactului va fi locală.*

d2) natura impactului: - *redusă, pe perioada de execuţie și funcţionare.*

d3) natura transfrontalieră a impactului: - nu este cazul; *amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.*

d4) intensitatea si complexitatea impactului: - va fi mică pe perioada de execuţie și funcţionare;

d5) probabilitatea impactului - redusă, în condiţiile exploatării instalaţiilor în conformitate cu procedurile de lucru si respectării măsurilor de reducere a impactului asupra factorilor de mediu propuse prin proiect. *Având în vedere natura materialelor utilizate în realizarea proiectului, probabilitatea apariţiei unor evenimente care să genereze un impact negativ asupra factorilor de mediu este foarte redusă*.

d6) debutul, durata, frecvenţa si reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor și închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente și/sau aprobate: *nu este cazul;*

d8) posibilitatea de reducere efectivă a impactului: *nu este cazul, respectarea legislației în vigoare și respectarea condițiilor din prezenta Decizie etapă de încadrare.*

**II.** Proiectul propus **nu intră** sub incidenţa art. 28  din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei si faunei sălbatice, aprobată cu modificări si completări prin Legea nr. 49/2011, cu modificările si completările ulterioare, deoarece amplasamentul proiectului nu este situat ȋn arii protejate de interes naţional, comunitar sau internațional, conform coordonatelor Stereo 70 prezentate în documentaţie;

**III. Motivele pe baza cărora s-a stabilit necesitatea neefectuării *evaluării impactului asupra corpurilor de apă* sunt următoarele:**

- proiectul propus **intră** sub incidenţa prevederilor art. 48 si 54 din Legea apelor nr. 107/1996, cu modificările și completările ulterioare;

Localizarea proiectului:

**Amplasament:** extravilanullocalității Crasna, cf. PUG UAT Crasna, pe terenurile înscrise în CF. Nr. 51496 Crasna, nr. cad. 51496 și teren înscris în CF. Nr. 50715 Crasna, nr. cad. 50715, domeniul privat și public, b.h. Someș-Crasna,curs de apă: r. Crasna (cod cadastral:II.2.000.00.00.00.0);

**Corp de apă de suprafață**: RORW2.2\_B1, Crasna-izvoare-amonte acumulare Vârșolț și afluenți; RORW2-2\_B2A, Crasna-aval acumulare Vârșolț-polder Moftin(pentru evacuare) ;

**Corp de apă subteran**:-freatic,ROSO07, Râul Crasna, lunca și terasele;

-adâncime, ROCR08, Arad –Oradea –Satu Mare.

- în conformitate cu decizia: *pentru proiectul propus nu este necesară elaborarea Studiului de Evaluare a Impactului asupra Corpurilor de Apă*, decizie eliberată de către SGA Sălaj cu nr. 74/07.11.2023 înregistrată la APM Sălaj cu nr. 8787/08.11.2023, decizie justificată prin următoarele: lucrările prevăzute în proiect nu vor avea impact asupra corpurilor de apă;

* Respectarea măsurilor si condiţiilor de realizare a proiectului în conformitate cu ***Avizul de gospodărire a apelor nr. SJ- ,*** eliberat de ***Sistemul de Gospodărire a Apelor Sălaj***:

1. Începerea execuţiei se va anunţa cu 10 zile înainte la Sistemul de Gospodărire a Apelor Sălaj.

2. Respectarea regimului restricționat de folosință a terenurilor în zona de protecție a cursurilor de apă, conform prevederilor Legii Apelor nr. 107/1996, cu modificările și completările ulterioare, Anexa nr. 2. și luarea măsurilor necesare de asigurare a stabilității albiei și malurilor în zona evacuării.

3. Pe parcursul execuției lucrărilor constructorul și beneficiarul au obligația de a asigura scurgerea liberă a apelor, depozitarea de materiale sau staționarea utilajelor în albie fiind interzisă. De asemenea se vor lua măsuri de prevenire și combatere a poluărilor accidentale, în special cu produse petroliere ca urmare a exploatării utilajelor.

4. La terminarea lucrărilor se vor dezafecta și reda folosinței inițiale terenurile ocupate provizoriu cu drumuri de acces și platforme de lucru.

5. În cazul producerii unor daune de orice fel riveranilor, beneficiarul va suporta integral cheltuielile generate de remedierea acestora.

6. Orice avarie survenită la lucrări în timpul execuției sau exploatării acestora, datorită fenomenelor hidro-meteorologice periculoase independente de activitatea de întreținere și exploatare a lucrărilor hidrotehnice, intră în sarcina beneficiarului.

7. Recepția lucrărilor se va face în prezența delegatului Sistemului de Gospodărire a Apelor Sălaj.

8. În cazul în care apar modificări ce impun schimbarea soluțiilor avizate, beneficiarul investiției va solicita Aviz de gospodărire a apelor modificator, conform Ordinului MAP nr. 828/04.07.2019.

9. La punerea în funcţiune a lucrărilor avizate beneficiarul va solicita și va obţine autorizaţia de gospodărire a apelor, conform prevederilor Legii Apelor nr. 107/1996 cu modificările şi completările ulterioare.

***Caracteristicile proiectului si/sau condiţiile de realizare a proiectului:***

* Respectarea condiţiilor din ***Avizul de gospodărire a apelor nr. SJ-..............................,*** eliberat de ***Sistemul de Gospodărire a Apelor Sălaj***.
* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu si înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum și pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele si legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor și depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. 119/2014, cu modificările ulterioare, privind nivelul de zgomot.
* Înterzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică si economică, luarea măsurilor pentru neutralizarea si eliminarea acestora, evitându-se sau reducându-se impactul asupra mediului.
* Prevenirea accidentelor si limitarea consecințelor acesora.
* Se vor lua toate măsurile necesare pentru a preveni producerea de pulberi (praf) în toate fazele proiectului.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe si preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă si controlată a deșeurilor pe categorii, valorificarea celor reciclabile si eliminarea celor nerecuperabile prin firme specializate si autorizate, conform prevederilor prevederilor OUG nr. 92/2021, privind regimul deșeurilor, aprobata prin Legea nr. 17/2023.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului si înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice si private asupra mediului*: (3) La finalizarea proiectelor publice si private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează si face parte integrantă din procesul-verbal de recepţie la terminarea lucrărilor;

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat si care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările si completările ulterioare.

    Se poate adresa instanţei de contencios administrativ competente si orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice si private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice si private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită si trebuie să fie echitabilă, rapidă si corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice si private asupra mediuluisi ale Legii contenciosului administrativ nr. 554/2004, cu modificările si completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**Conform prevederilor Ord. nr. 1798/2007 cu modificările ulterioare, titularul are obligaţia ca la finalizarea investiţiei** **şi la punerea în funcţiune a obiectivului să solicite şi să obţină autorizaţiei de mediu.**

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații,

ing. Gizella Balint

Întocmit,

Ing. Steliana Banea